Mosie van wantroue in Ramaphosa op pad na mislukkingPres. Cyril Ramaphosa (Foto: Kopane Tlape/GCIS) ’n Mosie van wantroue in pres. Cyril Ramaphosa, wat ingedien is deur ’n klein politieke party met hegte bande met die ANC se sekretaris-generaal, Ace Magashule, lyk of dit beslis gaan misluk. Die speaker van die Nasionale Vergadering, Thandi Modise, het Donderdag ingewillig dat ’n mosie van wantroue, ingedien deur die African Transformation Movement (ATM), volgende Donderdag voor die Nasionale Vergadering kan dien. As die meerderheid van die Nasionale Vergadering vir so ’n mosie stem, is Ramaphosa nie meer president nie en moet die Nasionale Vergadering ’n opvolger vir hom aanwys. In so ’n geval sal adj.pres. David Mabuza die gunsteling wees om die land te lei. Die ATM is ’n klein party met net twee LP’s. Die party se steun is grootliks beperk tot die suide van KwaZulu-Natal en die noorde van die Transkei. Die stigtersleiers van die party het in die aanloop tot die party se stigting baie foto’s saam met Magashule geneem en daar is hardnekkige gerugte dat Magashule persoonlik en finansieel by die stigting van die ATM betrokke was, hoewel Magashule dit ten sterkste ontken. Die penarie vir die ANC is dat daar baie kornuite van Magashule en oudpres. Jacob Zuma in sy parlementêre koukus sit, en dat verlede jaar se swakker ANC-verkiesingsuitslae beteken die ANC het net 229 setels, so as die hele opposisie en 30 ANC-LP’s vir ’n wantrouemosie stem, is Ramaphosa uit. Dit lyk egter of minstens twee groot opposisiepartye, te wete die DA en die VF Plus, teen die mosie kan stem. Die hoofsweep van die DA, Natasha Mazzone, het by navraag aan Maroela Media gesê die DA met sy 84 LP’s sal beslis nie die mosie steun nie. “Die mosie word ingestel deur die ATM – wat net ’n splinterfaksie van die ANC is – ’n projek van die Zuma-Magashule-faksie in die ANC. “Die DA is voorts van mening hierdie is ’n massiewe aanslag op Ramaphosa deur drukgroepe in die ANC wat die ATM wil gebruik om van Ramaphosa ontslae te raak,” het Mazzone bygevoeg. “Die president moet nou wakker skrik oor die land se werklikhede, sy hervormingsagenda na die parlement bring en dit aanvaar kry. Die teenstanders van ekonomiese groei trek op teen hom en hy gaan dringend moet optree as hy wil oorleef,” het Mazzone voortgegaan. “Ons daag hom uit om sterk standpunt in te neem teen die vyande van ekonomiese groei in sy party voordat hulle enige kans op ekonomiese groei nek omdraai,” het Mazzone afgesluit. Bronne in die EFF het aan Maroela Media laat blyk die party kan heel moontlik die ATM-mosie steun. Die EFF het 44 LP’s. Die IVP se hoofsweep, Narend Singh, het by navraag aan Maroela Media gesê sy koukus sal nog besluit waarheen die party se 13 stemme gaan. Die leier van die VF Plus, dr. Pieter Groenewald, het by navraag aan Maroela Media gesê sy party sal wag om die presiese bewoording van die mosie te bekyk. “Ek beskou egter as ’n reël sulke mosies as ’n futiele oefening en mens moet mooi kyk waar so ’n mosie vandaan kom,” het Groenewald gesê.